Bejaarde veg om lewe ná hy rower doodskiet: ‘My man het my lewe gered’ | Maroela Media
Onteiening sonder vergoeding ‘baat niemand’
Rampbestuurwet: DA gaan nie lê ná hofuitspraak
Vrou kritiek ná perd haar skop
Duisende weermaglede langer ontplooi
Nicolette ook op parool vrygelaat ná moord op ouers
Elsie en Louis Trichardt. Foto: Verskaf
Die bejaarde man wat Maandag ŉ vermeende rower in die oprit van sy huis in Roodepoort doodgeskiet het, is steeds in ŉ ernstige toestand in die hospitaal nadat hy ook tydens die roof in sy maag geskiet is.
Louis Trichardt (76) is omstreeks 12:00 buite sy huis in Horison geskiet nadat twee mans probeer het om hom en sy vrou, Elsie (75), te beroof. Elsie het Donderdag aan Maroela Media gesê haar man het ná die voorval twee operasies ondergaan om ŉ gedeelte van sy dikderm te verwyder wat deur die koeël beskadig is en die wond weer skoon te maak.
Trichardt is steeds onder verdowing in die trauma-waakeenheid van die Netcare Milpark-hospitaal en word deur ŉ asemhalingmasjien ondersteun. “Hy het voorheen al ŉ hartklepvervanging gehad en twee pasaangeërs is vir hom ingesit. So, dit is noodsaaklik dat sy hart nou ondersteun word,” het Elsie gesê. “Maar ons hou aan bid dat hy sal herstel. Die Here het hom al deur diep waters gelei. Ek glo Hy sal hom help om ook weer deur hierdie donker tyd te kom.”
Louis Trichardt in die waakeenheid van die Netcare Milpark-hospitaal. Foto: Verskaf
Elsie het gesê sy en haar man het van die winkel af by die huis gekom en sy het uitgeklim om die hek toe te maak nadat hulle by die oprit ingery het. “Die volgende oomblik toe staan hier twee gewapende rowers voor my. Hulle het geskree ‘Give us your jewellery!’ en toe gooi hulle my op die grond. Ek het vreeslik keel opgesit en die volgende oomblik het ek net skote hoor afgaan,” het sy gesê.
Volgens Elsie het haar man vermoedelik gesien hoe die rowers haar oorval en hy het sy vuurwapen uitgeruk wat hy altyd saam met hom in die motor gehad het. Hy het een van die rowers drie keer geskiet en die man is op die toneel dood. Die rowers het teruggeskiet en Trichardt is in die maag getref. Die ander rower het in ŉ wit VW Golf gevlug.
Elsie het skraapplekke en kneusplekke opgedoen tydens die voorval. “Ek lyk sommer naar, my gesig is potblou. Maar ek is orraait,” het sy gesê. “Ons het agterna my trouring in die rower wat doodgeskiet is se hand gekry. Ek was bly dat ek nie die ring kwyt is nie, want dit het groot sentimentele waarde vir my.”
Intussen word Elsie deur haar vier kinders ondersteun ná die traumatiese voorval. “Dit was vreesaanjaend. Dit het gevoel of die skote hier bo-oor my gaan en agterna het ons skrapnel in my klere gevind. Maar my man sal altyd my held bly, hy het my lewe gered,” het sy emosioneel gesê.
Ao. Nonhlanhla Khumalo, woordvoerder van die polisie, het gesê ŉ saak van poging tot moord en gewapende roof word ondersoek.
Elsie Trichardt Gauteng Johannesburg
Ses vas ná meisie glo ontvoer, verkrag is
Die arme oom sal seker nou aangekla word van moord – hoe dan nou anders?
Sterkte aan julle en ek bid dat jou man volkome sal herstel.
Louis mag die HERE jou beskerm en volkome laat herstel.Die vuilgoed het julle natuurlik vanaf die inkopie sentrum agtervolg en as n sagte teiken gesien.Elsie ek ken julle nie maar as n mede bejaarde alle voorspoed aan julle en die kinders bly paraat en wees bewus van wat om jou aangaan ten alle tye.Die blinde sambok het die skuim se bravade op die die mees verdiende manier bewerkstellig.
Lyk my n wit Golf is nou die motor van keuse vir kriminele